Vyf wat glo kluis wou opblaas se saak voor hofDie ploftoestel waarop daar beslag gelê is. Foto: Valke Die vyf mans wat na bewering beplan het om ŉ kerk se kluis op te blaas omdat hulle gedink het die kluis bevat kontant en Krugerrande, het Woensdag weer in die hof verskyn. Kapt. Dineo Lucy Sekgotodi, woordvoerder van die Valke, het gesê Hamilton Mathebula (38), Mthabeleng Mngwenya (29), Bheki Nkosi (30), Mthombisi Vicent Hlongwane (25) en Sbongile Eddie Nkosi (25) het in die Kabokweni-landdroshof in Mpumalanga op ŉ aanklag van besit van ŉ ploftoestel verskyn. Die saak is tot 19 Mei uitgestel vir hul formele aansoek om borgtog. Die verdagtes bly in aanhouding tot dan. Maroela Media het vroeër berig die vyf mans het glo beplan om die kluis van ŉ kerk in Chweni in die Kabokweni-omgewing op te blaas. Hulle is Vrydag op pad na die kerk deur lede van die Valke, die Kabokweni-SAPD en lede van die polisie se taktiesereaksie-eenheid vasgetrek. Volgens Sekgotodi is daar op ŉ ploftoestel asook ŉ BMW-voertuig beslag gelê.